কেন IPL থেকে বাদ মুস্তাফিজুর? নেপথ্যে কি শুধুই রাজনৈতিক বিতর্ক?

ওয়েব ডেস্ক: বাংলাদেশি পেসার মুস্তাফিজুর রহমানকে (Mustafizur Rahman) কেকেআর থেকে সরিয়ে দেওয়ার নির্দেশ দিয়েছে বিসিসিআই (BCCI)। আর দেশের ক্রিকেট বোর্ডের এই সিদ্ধান্তকে স্বাগত জানিয়েছেন উত্তরপ্রদেশের বিজেপি (BJP) নেতা সঙ্গীত সোম (Sangeet Som)। আসলে তিনিই প্রথম এই বাংলাদেশি (Bangladeshi) পেসারের আইপিএল খেলা নিয়ে প্রশ্ন তুলেছিলেন এবং তাঁকে নেওয়া কলকাতা নাইট রাইডার্সের (Kolkata Knight Riders) মালিক শাহরুখ খানকে (Shah Rukh Khan) ‘গদ্দার’ বলে কটাক্ষ করেছিলেন। তারপর ধর্মগুরু দেবীকানন্দন ঠাকুরও (Devkinandan Thakur) এই দাবিকে সমর্থন জানান। যদিও কংগ্রেস নেতা শশী থারুর (Shashi Tharoor) এর বিরোধিতা করেন, কিন্তু গত কয়েকদিনে মুস্তাফিজের আইপিএল খেলা নিয়ে ভারতে তীব্র হয় রাজনৈতিক বিতর্ক।

কয়েকদিন আগে মিরাটের এক জনসভায় বিজেপি নেতা সঙ্গীত সোম বলেন, “একদিকে বাংলাদেশে হিন্দুদের হত্যা করা হচ্ছে, অন্যদিকে দেশদ্রোহী শাহরুখ খান বাংলাদেশি ক্রিকেটার কিনেছেন। আপনি দেশের সঙ্গে বিশ্বাসঘাতকতা করছেন। এ ধরনের দেশদ্রোহীদের এই দেশে থাকার অধিকার নেই।” এছাড়াও মুস্তাফিজকে হুঁশিয়ারি দিয়ে তিনি বলেন, “ও ভারতে এলে বিমানবন্দর থেকেও বেরোতে পারবেন না।” একই দাবি জানিয়ে ধর্মগুরু দেবীকানন্দন ঠাকুর বলেন, “বাংলাদেশে হিন্দু নিপীড়ন দেখেও কীভাবে একজন দলের মালিক এতটা নির্মম হতে পারেন? ওই দেশ থেকে কীভাবে ক্রিকেটার কেনেন তিনি?”

আরও পড়ুন: মুস্তাফিজের IPL ব্যান! কী বললেন বাংলাদেশের প্রাক্তন অধিনায়ক? দেখুন EXCLUSIVE খবর

যদিও মুস্তাফিজুর রহমানকে নিয়ে তৈরি বিতর্কের বিরোধীতা করেন কংগ্রেস নেতা শশী থারুর। তিনি বলেন, “আমার মনে হয় বাংলাদেশে হিংসার ঘটনার প্রভাব ক্রিকেটে পড়া উচিৎ নয়। তাছাড়া মুস্তাফিজুর একজন ক্রিকেটার, তাঁর এসবের সঙ্গে কোনও যোগসূত্র নেই। ও একজন খেলোয়াড়, ওর সঙ্গে এসব বিষয়কে জড়িয়ে ফেলা উচিৎ নয়।” তবে এই রাজনৈতিক টানাপোড়েন থামাতে শেষমেশ মুস্তাফিজ বিতর্কে ইতি টানার সিদ্ধান্তেই সিলমোহর দিল বিসিসিআই, আর বোর্ডের নিয়ম মেনে বাংলাদেশি পেসারকে দল থেকে বাদ দিতেও বাধ্য হল কেকেআর।